...So Stalkerom Peťom som ráno volal, že ho počkám niekde v kaviarni na ich námestí. Stopol ma, že on ma zoberie do kaviarne. Dobre vedel čo vraví, dali sme si čerstvo praženú kávu z Peru s domácim croissantom od sympatickej slečny za pultom. Peťo robí hudbu, jazdí na BMX a pred mesiacom skončil grafiku na Akadémii v Metropole Horehronia. Došiel na aute a išli sme pobehať klasickú lokalitu slovenského Urbexu – Niklovu továreň. Ešte pred otvorením dverí auta ma upozornil, že mám byť k jeho autu pozorný. Otvoril som dvere a vnútorný výlisok dverí mi skoro zostal v rukách, na mojej strane sa nedalo stiahnuť okno, vonku bolo cca 35 stupňov, vo vnútri krát dva. Bočná smerovka bola len hompáľajúca sa diódka a predný blatník držal SK páskou a jednou samorezkou. Niklovku som poznal iba z fotiek a bol som prekvapený veľkosťou areálu, v areáli fungovala ešte Elektráreň a zopár ďalších malých firiem. Najvyššia budova je opustená, zostal z nej už iba vyprázdnený priestor, čo je paradoxne jej výhodou, v útrobách tejto budovy si príde na svoje každý industriálny maniak. Všetko bolo kompletne sfarbené na tehlovo-červeno od niklovej rudy, ktorá sa spracovávala v tejto budove. Pri spracovávaní vznikal luženec, ktorý vytvoril mohylu čiernej škvary za areálom, momentálne obklopenú obilným poľom. Priestor budovy je jednoducho krásny, miestami nepopísateľný. Jedna strana budovy je tvorená okrúhlymi valcami o priemere minimálne 5 metrov, stredný priestor je otvorený až po strop cca 8 poschodovej budovy a zadná strana má schodisko bez zábradlí vedúce po úplnom okraji budovy, popretkávaná tvarovanými podlahami od niekdajšieho sci-fi vybavenia. Rozviazanú šnúrku som si našťastie všimol ešte na druhom poschodí. S Peťom sme čo-to prelozili v Metropole Horehronia ešte počas školy a na lepšieho prevádzača Niklovkou som ani nemohol natrafiť. Peťov starký pracoval v Niklovke ako vedúci výskumu, starká ako sekretárka riaditeľa. Druhí starkí pracovali vo výskume dopadu na zdravie obyvateľstva, už vtedy sa vedelo, že závod je časovaná karcinogénna bomba. Na každom poschodí mi Peťo odhalil o niečo viacej z tohto industriálneho svätostánku. V časoch bipolárneho rozdelenia sveta fungovali na svete iba 3 továrne na Nikel. Jedna v Západnom bloku, zrejme v Anglicku, jedna na Kube a tretia u nás na Dolnom Považí. To bol aj dôvod, prečo toto mesto v 80. rokoch navštívil Fidel Castro. Dvaja výtvarníci a industriálni maniaci zároveň v tomto priestore - čistá eufória. Platne poschodí boli často perforované veľkými kruhmi, čo ponúkalo priehľady skrz anatómiou štruktúrovanej budovy. Na najvyššom poschodí sme sledovali prelety kŕdľov holubov a operencov podobným jastrabom, ktoré si medzičasom spravili hniezdo na jednom z kovových nosníkov. Vedľa fabriky mi Peťo ukázal ešte tunel, ktorý vypadal ako metro, všetko na okolo bolo zamorené tehlovo-červenou farbou a tiež nás zaujal ostro žltý pregnantný dym vychádzajúci z komína jednej menšej firmy. V ďalšej firme na pieskovanie karosérií áut mi zas ukázal karosériu klasického Cadillaca, ktorý s dvoj-metrovým sedanovým kufrom vyčkával na vzkriesenie. Celú lokalitu dopĺňal nie ďaleko situovaný židovský cintorín, ktorý je smutná kapitola mesta sama o sebe. Išli sme k Peťovi domov, kde musel nakŕmiť krkavca, ich domáceho miláčika, ktorého sa ujali, keď bol ešte malý. Za pol hodinu stihol doďobať všetko u nich na stole, moju ponožku aj s nohavicou a nakoniec nás stihol aj oboch osrať. Peťa na chrbát, mňa na rukáv trička. Pobrali sme sa smerom k parku vedľa námestia, kde majú exkluzívny kaštieľ. Jedna miestnosť je prerobená na galériu, zvyšok kaštieľa zatiaľ čistý Stalker. Peťo vybavil jednu pani z múzea, ktorá nám ukázala opustené časti kaštieľa. Občianske združenie, ktoré sa snaží o záchranu kaštieľa tam s minimom prostriedkov robí dobrú prácu. Nedávno mal pre miestnu samosprávu prioritu Amfiteáter hneď vedľa kaštieľa. Opäť sme zasadli na terasu kaviarne a ku káve sme si dali cigaru z Dominikánskej Republiky skrútenú jak konárik stromu. Posledný priestor, ktorý sme prekutrali pred mojim odchodom, bol areál bývalej mliekarne a bol to celkom iný pocit, ako prvé dva priestory. Kdežto Kaštieľ v Parku zohrával dôležitú rolu v minulosti a skorej ako o hard-core infiltráciu sme sa zaujímali o možnosti jeho obnovy, Niklovka ako svätyňa, z ktorej útrob bolo cítiť ako formovala celé okolité moderné mesto, objekt bývalých Mliekarní viac ako orientácia mesta na potravinársky priemysel bol živou galériou najspodnejších živlov súčasnosti. Ako sme stáli pred hlavnou branou, vyrútil sa z nej tmavý, amatérsky potetovaný týpek. Niektoré budovy obývajú bezdomovci a parkovisko pred objektom je známym lokálom pre drogy a prostitúciu. Dve mačičky v šatách dlhých o pár centimetrov viac, ako bola úroveň ich bedier postávali na rohu parkoviska aj v tomto čase. Na parkovisku bolo kopec kondómov, niektoré ešte diskrétne položené na zdrape servítky. Parkovisko lemovala vyschnutá dvoj metrová hnedo-červená burina, z ktorej špicov pretŕčal zhrdzavený plot, nebyť jeho geometrie, úplne by s nimi splynul. Interiéry budov boli tak rozmetané, že by to už viac ani nešlo, udupané porozbíjané materiály boli miestami utlačené a na nich opäť vrstvy niečoho ešte nového, obdobným spôsobom ako sa stáročiami zdvíha level ulíc miest. Peťo rozprával dve storky, ktoré sa mu udiali, keď prechádzal okolo tohto objektu. Prvá, keď raz tak pršalo, tak premokol do poslednej nitky, že sa mu vypol aj mobil. Druhá, kráčal po chodníku a okoloidúci chalanko v momente keď sa míňali, mu dal bezdôvodne preventívne päsťou rovno do hlavy, pár ďalších pridal, keď už ležal na zemi. 20 minút pred odchodom môjho autobusu z mesta sme nasadli do Peťovho bezchybného auta a išli na stanicu. Prvou témou na rozhovor v aute po opustení týchto na dobro pokazených priestorov nemohlo byť nič iné, ako slovenská mafia. Za päť a pol hodiny som videl najväčšie bomby tohto mesta, veci, ktoré tu veľa miestnych neuvidí za celý život.