O nejakej ucelenej skupine urbexerov v našej krajine sa nedá hovoriť. Funguje zopár Funpage-ov alebo web stránok o UE, ktoré boli alebo sú aktívne určité obdobie, podľa dátumu príspevkov možno usúdiť, kedy mal niekto najväčší zápal a kedy to išlo s aktivitou naopak dole. Fóra na skycraper a freespace slúžili na výmenu informácii určité obdobie, neskôr sa väčšina príspevkov pre väčšiu jednoduchosť a dostupnosť presúva na sociálnu sieť s logom kobaltovej farby. Funguje taktiež viacero iniciatív, ktorých záujem nie je primárne UE, sú však vydareným občianskym aktivizmom mapujúcim zanedbané stránky našich miest.

Okolo roku 2001 vzniká predchodca dnešných sociálnych sietí, komunitný projekt Kyberia, táto platforma na šírenie alternatívnych myšlienok s unikátnou skladbou užívateľov nemohla opomenúť novodobý fenomén mestského prieskumu. Nápad vytvoriť akési „Združenie alternatívnych sprievodcov“, ktoré organizovalo road-tripy s cieľom spoznávať „malebné kúty“ našich zapadnutých provinčných malomiest, sa teraz javí ako výborný prístup, ako sa dá v našich mestách vždy objaviť niečo sympatické alebo zarážajúce.

Žijeme v unikátnej dobe. Každý jeden dôchodca prechádzajúci okolo nás na ulici je stále živým pamätníkom predrevolučnej doby, stačí sa mu na chvíľu zapozerať do tváre, ktorá bola niekoľko desaťročí „ošahávaná“ prostredím nejakého závodu, v ktorom si bol/a možno včera na prieskume. Urban Exploration v post-socialistických krajinách je niečím špeciálny, z pohľadu explorerov vyrastajúcich na Západe priam exotický. Vyhorené plánované hospodárstvo a desaťročia štátom vyžadovaná úcta k majetku štátu a verejným priestorom je preč a my sa na to celé dedičstvo dívame z bezpečného ostrovčeka ranej demokracie. Preto má mladá generácia narodená do týchto rozpoltených brehov nadbytok aj na estetické prežívanie týchto javov. Preto to často skloňované slovo post-apokalyptický. Taktiež žijeme v technologicky rozvinutom svete, ktorý sa stáva zložitejším každým dňom. Úžas nad jeho fungovaním napriek svojej zložitosti strieda obava zániku tejto krehkej mnohovrstvovej štruktúry.

Je tu aj druhá strana mince, veľa lokalít nenávratne mizne pod unáhlenými developerskými projektmi a tých pár lokalít, ktoré budú mať to šťastie, sa dočkajú renovácie. Tiež je to uniformita mnohých opustených priestorov u nás, ktoré sa na seba nápadne podobajú, ich interiéry sú často kolážou drasticky porozbíjaného interiéru a cvičiska mladých nádejných sprejerov, ktorí si tam chodia skúšať svoje prvé tagy. Lokality tak strácajú na svojom čare, stávajú sa z nich všivárne.

Na Slovensku exploreri obľubujú takmer výhradne opustené budovy, infiltrácia do funkčných budov a stavenísk moc v našom prostredí nejde. Čo je teda to najlepšie, čo ponúka naše prostredie? Úrodnou pôdou pre Urban Exploration na Slovensku sú desiatky skrachovaných areálov najrôznejších priemyselných odvetví. Urban Exploration na Slovensku nie je opustená burza cenných papierov v centre mesta, azylový dom alebo renesančný kaštieľ na okraji mesta, Urban Exploration na Slovensku je čistý S. T. A. L. K. E. R.