Túžba skúmať prostredie, v ktorom žijeme, je pevne ukotvená v nás ako vášnivých a zvedavých bytostí - a vždy aj bola. Či dobývame zasnežené vrcholky, potápame sa do nových hĺbok v mori, vykopávame prehistorické príbytky alebo sa prepchávame skrz ventilačné šachty do železničných tunelov, túžba skúmať je našou súčasťou. /Bradley L. Garrett str. 223/

Nárastom miest a postupnou urbanizáciou krajiny vzniká nová typ prieskumníka – mestský prieskumník. Londýn bol najväčším mestom na svete v 18. storočí, v 19. storočí mu dýchali na päty Paríž a New York. Tieto mestá majú pestré podzemia. V roku 1793 sa Philibert Aspairt stratil v Parížskych katakombách, jeho telo sa našlo až o 11 rokov neskôr a bol zrejme prvým zdokumentovaným moderným prieskumníkom.

The Atlantic Avenue Tunel je oficiálne najstarší metro tunel na svete, bol postavený v roku 1844 pod rušnou ulicou Brooklynu, tento dlho zabudnutý tunel bol opäť objavený až v roku 1980. Básnik Walt Whitman popísal návštevu tohto opusteného tunela v  novinách Brooklyn Standard v roku 1861.

Možnosti originálneho objavovania urbánneho prostredia neopomenuli ani umelci. Dadaisti zorganizovali snáď prvú organizovanú výpravu do opusteného kostola Sv. Juliána v Paríži v roku 1921. Na výprave nechýbali André Breton, Paul Eluard, Francis Picabia, či Tristan Tzara. V 60. rokoch Situacionisti prišli s radikálnym novým pojatím mestského prostredia. Guy Debord vymyslel metódu „dérive“, technika spočívala v unášaní sa mestským prostredím bez konkrétneho plánu a cieľa, následné emocionálne podnety im vytvárali tak psychogeografickú mapu mesta.

Phillipe Petit testoval svoje limity a pud sebazáchovy na rôznych miestach sveta. V roku 1971 prešiel medzi vežami katedrály Notre Dame po oceľovom lane, najväčší výkon ho však čakal o tri roky neskôr, kedy sa prešiel po oceľovom lane natiahnutom medzi dvoma vežami WTC v New Yorku. Dve skupiny spiklencov sa infiltrovali do oboch budov a v noci inštalovali oceľové lano. Prípravy na 45 minútovú show, kedy Phillipe prešiel celkovo osem krát bez istenia medzi budovami, trvali 6 rokov. Show, neskôr označenú ako „najväčší umelecký zločin 20. storočia“, ukončil slabý dážď a fronty policajtov na obidvoch vežiach, zo zeme ho sledovalo okolo 100 000 ľudí, komplexná aktivita spadajúca do kategórie urban adventure.

V ďalších dekádach sa objavujú silné skupiny explorerov, v roku 1977 vznikol The San Francisco Suicide Club. Cave Clan operujúci v austrálskom Melbourne bol založený v roku 1986, zameriavali sa na mapovanie človekom vytvorených „jaskýň“, tak isto aj prírodných. Pojem „urbánnej speleológie“, ako jeden z možných popisov takýchto aktivít, neskôr prináša do urbexu Julia Solis, v roku 2002 zakladá Ars Subterranea, kolektív kreatívcov oddaných prieskumu podzemia New Yorku. Vadim Michailov a jeho kolegovia dali v roku 1990 dokopy skupinu Diggers of the Underground Planet. Medzi ich hlavné tromfy patrí objavenie tajného podzemného únikového tunela vybudovaného za stalinovej éry. Poznatky z prieskumu podzemia Moskvy využili v roku 2002, kedy čečenskí teroristi zajali rukojemníkov v moskovskom divadle. Vadim viedol komando pod divadlo skrz málo známu podzemnú trasu.

Legendárny explorer Jeff Chapman alias Ninjalicious venoval celý svoj krátky život prieskumu svojho mesta Toronta. Od roku 1996 vydával časopis Infiltration taktiež aj jeho on-line verziu. Knižka vydaná v roku 2005 pár týždňov pred jeho smrťou Access all areas – a users guide to the art of urban exploration je jeho celoživotná práca. Obsahuje veľa trpezlivo napísaného textu a minimum fotiek, demonštruje fakt, že dobrú knižku o urbexe nerobia pekné fotky ale pregnantný text, za ktorým cítiť skúsenosť. Kniha je niektorými považovaná za encyklopédiu UE. Zomiera na rakovinu v roku 2005 vo veku 31 rokov v Toronto General Hospital - jeho obľúbenom explorerskom revíre. Stránka Infiltration funguje dodnes na jeho pamiatku.

Každé mesto má svoju zlatú éru exploringu, tú londýnsku spísal Bradley L. Garrett v jeho najznámejšej knihe „Explore Everything: Place-Hacking the City“, ktorá vzišla z jeho dizertačnej práce na londýnskej univerzite Royal Holloway. Táto komplexná kniha sa dá čítať ako vedecký manifest urbexu, taktiež ako vysoko adrenalínový román zachycujúci vzlet a pád londýnskej LCC skupiny a explorovania naprieč kontinentmi. Pre svoj prístup vymyslel názov „Place-Hacking“, fyzický priestor prirovnáva k systému počítačovej siete, do ktorého sa je možné nabúrať, dekódovať ho a tým istým spôsobom objavovať.

Tento stručný výber z histórie urbexu uzavreme New-yorčanom Moses Gatesom, obdobným formátom explorera ako L. Garrett. Globálny záber svojich potulkov najväčšími Metropolami sveta spísal v knižke „Hidden cities“ z roku 2013. Jeho uvoľnený štýl písania je podrobným náhľadom do sveta komunity urban-explorerov.

V dobe bezpočtu webstránok a diskusných fór, len v rámci jednotlivých krajín sa Urbex stal do dnešných dní celosvetovým fenoménom. Funguje prevažne v rozvinutých a slobodných krajinách, kde majú ľudia nadbytok na takéto aktivity a zaručenú slobodu prejavu.