Mestá spoznávame na rôznych úrovniach. Všeobecný turistický bedeker nám podá informácie o zaujímavostiach a pamätihodnostiach daného mesta. Existujú alternatívne bedekre, ktoré sú zamerané na menej poznané zákutia, kaviarne a iné špecifiká mesta. Existujú tiež uzavreté informačné kanály ľudí, ktorí navštevujú výhradne opustené budovy. Tento „tajný turizmus“ zažíva v poslednom období veľký rozmach a neobišiel ani našu krajinu, volá sa Urban Exploration /sk. mestský prieskum/

Pohľad na opustenú budovu pozná snáď každý z nás. Bola postavená za nejakým účelom, určitú dobu mu aj slúžila, nakoniec zostala opustená. Pohľad na takúto budovu dokáže rozhýbať uvažovanie človeka. Niektorí ľudia pri takomto pohľade cítia silnú túžbu dozvedieť sa o nich niečo viac a pobudnúť v ich interiéroch. Vyhľadávajú opustené objekty a postupujú riziko netradičných návštev takýchto objektov, ktoré ich vytrhujú zo stereotypu a pasívneho životného štýlu založeného na vzťahu výrobca-konzument. Volajú sa Urban Explorers /sk. mestskí prieskumníci/

Opustené objekty sú predmetom záujmu viacerých skupín ľudí. Sociálne živly sú nútené navštevovať tieto miesta z núdze. Bezdomovci hľadajú miesto na bezplatné prenocovanie, zberači kovov sú veľmi dobrí v rozlišovaní materiálov a ich výkupných cien v Zberných surovinách. Tvorcovia grafitti vizuálne komunikujú medzi sebou v rámci uzavrenej komunity skrz fasády stien daného mesta, pri maľovaní na opustenú budovu sa cítia uvoľnenejší ako niekde v meste a často krát bývajú prví, kto ich objaví. Interiéry budovy poskytujú neobmedzené množstvo času na tvorbu „piecu“ a v prípade kvalitného writera miesto môže aj získať na hodnote.

Mestskí prieskumníci trávia hodiny prehrabávaním sa mapami a článkami, aby sa dopátrali ku konkrétnej lokalite. Niektorí deklarujú že existuje niečo ako „etický kódex“ explorera, tí sa väčšinou nedostanú všade tam, kde chcú. Tí, ktorí sa dostanú všade kde chcú, chvíľkovo pobudnú v priestoroch opustenej budovy a sú z toho totálne vzrušení. Cítia sa ako v tom najzaujímavejšom múzeu na svete plnom výlučne autentických artefaktov. Po opustení priestorov sú stále po zvyšok dňa vzrušení a nevedia sa dočkať ďalšieho týždňa, kedy navštívia ďalšie „najlepšie múzeum na svete“. Mestskí prieskumníci chvíľkovo pobudnú v opustenej budove, nerobia žiadnu intervenciu do priestoru. Ich aktivita plynie zo životného nadbytku, nezištný prístup je pre nich samozrejmosť, chodia do opustených objektov za estetikou.

Ako je možné, že tak skvostná budova je tak zanedbaná? Kto nesie za to zodpovednosť? Kam smeruje táto spoločnosť s takýmto prístupom? Sú takí prieskumníci, ktorých sa opustený a zanedbaný stav budov dotýka príliš osobne. Sú potom aj takí, ktorých ani jedna z týchto otázok nenapadne. Master level kombinuje edukačný prvok s prvkom zábavy dokopy. Praktikujú ho tí, ktorí si kladú všetky tieto otázky ale majú nadhľad, nedotýka sa ich to osobne.

Mestskí prieskumníci majú radi spomienky na dobrodružný výlet, radi zdokumentujú navštívené miesto, väčšinou fotia, občas video. Pri bežnom konzumnom vnímaní krásy si človek egoisticky spája krásu so všetkým, čo mu spôsobuje komfort a rozkoš. Za pekné sú považované obrazy kvetov, pláží pri západe slnka, alebo pohľady na telo opačného pohlavia. Úplne inde je nastavená táto miera u ľudí, u ktorých je najvyšší stupeň vnímania krásy spojený s pravdou, pravda je základná podmienka aby bolo niečo akceptované ako krásne. Najkrajšie je to, čo je pravdivé. S takýmto pohľadom človek vždy ocení urbex fotografiu, ktorá ohromí pravdivým podaním brutality reality. Mestskí prieskumníci samozrejme majú radi aj kvety, váľajú sa po plážach a nepohrdnú pohľadom na telo opačného pohlavia.

Tak ako bezpočet zdokumentovaných aj nezdokumentovaných odvážlivcov sa v priebehu stáročí túlalo krajinou, tak isto mestskí prieskumníci teraz slobodne kráčajú post-industriálnou krajinou a chcú sa o nej niečo dozvedieť z prvej ruky. Nová doba, avšak stále ten istý vzorec správania.

Plán bol pôvodne dať tu definície urban exploringu od viacerých známych prieskumníkov. Nakoniec bude stačiť táto jedna plnotučná definícia od Ninjalicious-a:

„Takýto netradičný koníček môžeme chápať ako formu interiérového turizmu, ktorá umožňuje zvedavým skúmať svet zabudnutých pivníc, striech budov, priemyselných hál, opustených baní, tajných tunelov, fabrík vyradených z chodu, jednoducho miest neprístupných verejnosti. Je to vzrušujúca a myseľ obohacujúca aktivita, ktorá podnecuje náš prirodzený cit pre objavovanie a hru s priestorom okolo nás. Urbex inšpiruje ľudí k vlastným dobrodružstvám ako keď sme boli deti, namiesto pod nos servírovaných a pekne zabalených atrakcií, po ktorých väčšina z nás siahne. Tak isto v nás pestuje pocit úžasu z každodenne obývaného prostredia. Takýto uhol pohľadu na opozerané priestory žiadna historická knižka nenahradí možno aj preto, že urbex kombinuje rozpoznanie autentickej krásy a historického významu priestoru s prvkami risku a kreatívneho riešenia problémov. Dobrodruhovia môžu zažívať osviežujúci pocit uvedomenia si urbánneho prostredia okolo nás, čo dokáže vyvolať intenzívny až ohromujúci nával dojmov počas aj po expedícii. Príliš mnoho ľudí zredukovalo svoj mestský život na bezduchý presun medzi prácou, nákupmi a domovom a ostali otupený voči nespočetným divom, ktoré mesto ponúka. Veľa ľudí si myslí, že jediné, čo stojí za to prežívať v mestách, sú bezpečné, uhladené atrakcie, ktoré vyžadujú zaplatiť vstupné.“